In-Nerazzurro Newsletter ta' kull xahar mill-Inter Club Malta Frar 2021 F'din il-ħarġa… L-Editorjal - Is-Setpoint u l-Granċ Mill-kalendarju ta' l-Inter Club Malta Curva Nord Milano 1969 (It-Tielet Parti) minn Lawrence Cutajar Rebħ ta' tliet unuri f'sentejn mill-Ambrosiana Inter (It-Tielet Parti) minn Mario Formosa Holt Rikordi mill-Passat - Frar minn Lawrence Cutajar Il-Logħbiet li għamlu l-Istorja tal-Inter (3) minn Lawrence Cutajar L-Istaġun Interista 2020/21 L-Editorjal - Is-Setpoint u l-Granċ Fil-logħba tat-tennis huwa ferm importanti li tieħu vantaġġ mis-setpoints li jista' jkollok waqt il-logħba. Huwa biss jekk wieħed jieħu vantaġġ li jintrebaħ finalment il-konfront. Forsi tistaqsu, dan x'għandu x'jaqsam ma' l-Inter. Għandu u kif… Spiċċa l-ewwel round u fl-aħħar ġurnata t-tim tagħna kellu ċans kbir li jakkwista ras il-klassifika anke jekk fil-kumpanija tal-kuġini rivali tal-Milan u mhux biss imma anke jiġu dikjarati 'Champions tax-Xitwa' grazzi għad-differenza tal-gowls (il-konfront f'dan l-istadju ma jiswiex). Titlu li għal maġġoranza ma jfisser xejn iżda l-istatistika turi li ħafna drabi minn kiseb dan it-titlu spiċċa biex rebaħ l-Iscudetto. Kemm il-darba dan l-Istaġun it-tim immexxi minn Antonio Conte kellu dan is-setpoint u spiċċa ma ma ħadux vantaġġ mis-sitwazzjoni. Insemmu biss żewġ każijiet. Fic-Champions League kontra s-Shakhtar Donetsk fl-aħħar logħba tal-Grupp u fis-sittax il-ġurnata tal-Kampjonat kontra s-Sampdoria. Nafu r-riżultat x'kien. Fl-ewwel każ ġejna eliminati mill-Ewropa għax inqasna li niskorjaw gowl wieħed, fit-tieni każ tlifna ċ-ċans li naqbżu lir-Rossoneri f'ras il-klassifika għax tlifna kif tilfu huma. U issa ngħadu għal granċ li wkoll għandu x'jaqsam għax bid-draw fl-aħħar logħba ta' l-ewwel round kontra l-Udinese għamilna kif jagħmel dan - pass il-quddiem u tnejn lura. Wara l-logħba u r-rebħa kbira fuq ir-rivali eterni tagħna konna nistennew li nkomplu fuq l-istess linji iżda sfortunatament deher lit-tim ħela l-adrenalina kollha tiegħu f'dik il-logħba għax kontra l-Friulani erġajna rajna d-diffikultajiet li nifdu difiżi li jagħlqu kull parti tal-grawnd. Fl-era tat-tlett punti nafu kemm draw jista jitqies b'telfa għax l-avversarji għandhom iċ-ċans jirkupraw żewġ punti fuqek. B'hekk tistaw tifhmu għaliex għedt għamilna pass il-quddiem u tnejn lura. Ma jiswa xejn li tirbaħ logħba biex dik ta' wara kiseb punt biss għax f'disgħin minuta tkun tlift il-vantaġġ kollu li tkun akkwistajt. Hemm bżonn li nkunu kostanti fil-logħob tagħna. Inutli li tagħmel 8 rebħiet wara xulxin u tonqos li tirbaħ dik li tista' tbidel l-Istaġun. It-tama waħdanija hija lit-tim jagħmel din il-qabża jiġifieri ma jfallix is-setpoints li jiġuħ. U mill-grawnd ngħaddu għal l-iskrivaniji . Issa saret pubblika d-diffikultajiet finanzjarji tal-proprjetà Ċiniża, Suning, bejn Covid-19 u Gvern Ċiniż. Naħseb bħali tinsabu mħassba fuq din is-sitwazzjoni u nisperaw li tiġi solvuta biex tagħti stabilità lis-soċjetà tagħna. L-interess fl-Inter hemm kif jixhdu l-erba' soċjetajiet li wrew interess l-aktar il-BC Partners li diġa qed jiflu l-kontijiet. U issa x-xahar ta' Frar, xahar li se jkun fundamentali għal-kuluri Nerazzurri. F'dan ix-xahar l-Inter se jkunu lagħbu s-Semi Finali tal-Coppa Italia kontra r-rivali eterni tal-Juventus barra li se jiltaqgħu ma Fiorentina (A), Lazio (H) u Milan (A), logħbiet li jistaw jiddeċiedu l-Istaġun. U mhux biss f'dan ix-xahar ukoll jista' jkun hemm żviluppi mportanti fir-rigward tat-trattativa bejn Suning u BC Partners li minnha jiddependi ħafna l-futur tas-soċjetà tagħna. L-awgurju hu li meta nerġgħu niltaqgħu niċċelebraw denjament il-113 l-anniversarju tat-twaqqif tal-Klabb tant għażiż għalina. Amala…. Mill-kalendarju ta' l-Inter Club Malta Il-Materjal qed jitqassam… It-tessera u il-materjal wasal u qed jitqassam lil dawk li ħallsu s-sħubija għall-Istaġun 2020-21. Bħal fis-snin l-imgħoddija, mat-tqassim tal-materjal uffiċjali, hemm ukoll materjal ieħor marbut ma' donazzjoni volontarja li wieħed jekk irid jagħti sabiex jittaffew l-ispejjeż kbar tal-klabb tagħna. Dan l-istaġun għandna offerta fantastika li wieħed jista' volontarjament japprofitta minnha. Din hi: Donazzjoni ta' €10: Bandiera kbira tal-Inter JEW Set ta' Tlett (3) Badges fil-kaxxa li jfakkar il-110 Sena mit-twaqqif tas-soċjetà FC Internazionale Milano. Donazzjoni ta' €20: Bandiera kbira tal-Inter U Set ta' Ħames (5) Badges fil-kaxxa kompluti li jfakkru r-rebħ tal-ħames tazzi fis-sena 2010. Donazzjoni ta' €30: Maskla uffiċjali tal-Inter U Set ta' Ħames (5) Badges fil-kaxxa kompluti li jfakkru r-rebħ tal-ħames tazzi fis-sena 2010. Donazzjoni ta' €50: Maskla uffiċjali tal-Inter, Set ta' ħames badges bil-kaxxa kompluti li jfakkru r-rebħ tal-ħames tazzi fis-sena 2010 U ż-Żewġ kotba maħruġa mill-Inter Club Malta - 2010 SENA INDIMENTIKABBLI U L-INTER U IT-TAZZA TAC-CHAMPIONS. Dan il-materjal abbinat mad-donazzjonijiet huwa fuq bażi ta' 'first come first served'. Biex tinġabar kemm it-tessera kif ukoll il-materjal nitolbukom isegwu l-avviżi li qed jidhru fuq il-paġna tal-Klabb ta' FB rigward il-ġranet u ħinijiet tal-ftuħ tal-klabb għal dan l-iskop. Xewqat sbieħ f'għeluq sninhom lil: Dr. Chris Bonett, Matthew Busuttil, Matthew Cachia Caruana, Mario Cachia, Reuben Calleja, Omar Camilleri, Grezzju Cassar, Paul Cassar, Dylan D'Agostino, Hector Dalli, Mirabelle Dimech, Daniel Falzon, Brian Fenech, Duncan Galea, Marlon Galea, Stephanie Galea, Clint Gauci, Noel Grech, Roderick Grech, Frans Grima, John A. Huber, Keith Marshall, Nathaniel Micallef, Darren Mifsud, Noel Muscat, Clayton Pace, Mary Scicluna, Rita Tagliaferro, Carmel Vella… Curva Nord Milano 1969 (It-Tielet Parti) minn Lawrence Cutajar Fl-aħħar ħarġa ta' Jannar tajna ħarsa lejn il-bidu ta' wieħed mill-akbar gruppi tal-Curva Nord jiġifieri l-'BOYS SAN'. F'din it-tielet puntata se nibdew nagħtu ħarsa lejn gruppi oħra li wkoll jiffurmaw parti minn din il-Curva famuża mhux biss fl-Italja imma fid-dinja kollha. - ULTRAS 1975 Dan il-grupp tista' tgħid li hu t-tieni l-akbar grupp tal-Curva wara l-BOYS. L-istriscione tal-Ultras fil-fatt jinsab eżatt ħdejn dak tal-Boys. Fl-ewwel snin tal-grupp u qabel it-tmiem tal-Istaġun 1978/79 dan kien jikkonsisti minn grupp ta' żgħażagħ li kienu jintaqaw il-grawnd biex jagħtu s-support tagħhom lill-Inter. L-ewwel striscione tal-Ultras deher fil-grawnd nhar id-19 ta' Frar 1979 fil-partita tal-Kampjonat ġewwa San Siro kontra l-Verona. Dan ġie eżebit fis-Secondo Rosso taħt lis-'score board'. Dan sar għar raġuni li riedu jistkennu mix-xita għax ovvjament dak iż-żmien mhux San Siro kollu kien kopert bit-tinda. Mill-bidu tal-Istaġun 1979/80 l-Ultras ħadu l-post definittiv tagħhom li għandhom illum jiġifieri fis-'Secondo Anello Verde'. L-istriscione tagħhom ħa post dak tal-'Potere Nerazzurro', li minn naħa tagħhom nieżlu fil-'Primo Anello'. Tajjeb ukoll wieħed jgħid li fis-sajf tal-1979 l-Inter ġibdu l-attenzjoni tal-grupp li l-kelma 'ULTRAS' ma kienitx tinżel tajjeb mas-soċjetà. Dan għar-raġuni li dak iż-żmien aktar mil-llum din il-kelma kienet assoċjata mal-vjolenza. Għaldaqstant il-grupp iddeċieda li jagħmel xi varjazzjonijiet fl-isriscione li pero' ħalla l-istess spirtu u bil-kitba 'FOREVER ULTRAS'. Dan l-istriscione b'dawn il-kliem ma tantx dam għax f'Ottubru 1979 l-awtoritajiet Taljani ħarġu ligi li tipprojbixxi l-kelma 'ULTRAS' minn fuq kull striscione mill-grawnds kollha tal-Italja. Dan ġara wara diversi inċidenti li kienu nqalaw madwar l-Italja kollha. Għal din ir-raġuni l-istriscione tagħhom beda jġib il-kelma 'FOREVER' biss. Il-bidu tas-snin 80 kienu intensi ħafna għall-'Ultras' speċjalment fejn jidħlu skontri vjolenti ma' gruppi ta' timijiet oħra. L-akbar rivalita' kienet mal-gruppi tal-Genoa, Milan, Verona, Bologna u Roma. Fil-bidu tal-Istaġun 1984/85 il-grupp għada f'idejn Marco Mascherpa u Massimo Manini. Dawn it-tnejn daħlu s-simbolu ta' wiċċ l-Indjan aħmar (Apache) fuq l-istriscione li dam sa tmiem is-sena 1995. Matul is-snin kien hemm diversi tibdiliet f'dan il-grupp fosthom anke dak tal-isem. Il-kelma 'Forever' ġiet imneħħija minn fuq l-istriscione uffiċjali u ġiet sostituta bil-kelma 'ULTRAS 1975'. Anke s-simbolu tal-'Apache' ġie mibdul fejn ġiet miżjuda il-bandana Nerazzurra madwar rasu. Maż-żmien kien hemm ħafna tibdil fi ħdan l-'Ultras'. Kien hemm diversi minnhom li ġew fl-inkwiet mal-ġustizzja u ġew diffidati biex ma jersqux lejn San Siro. Wieħed minn dawn kien Adolfo, kunsidrat sal-lum bħala il-kap storiku tal-'Ultras'. Fil-fatt waħda mill-istrscioni li wieħed jista' jinnota fil-Curva hija bil-kliem ADO jew li propju hu ddedikat għalih. Fis-sena 2010 kien hemm bosta membri ta' dan il-grupp li ġew diffidati u dan ħoloq ċertu ndifferenza fi ħdan l-'Ultras'. Dan il-mument diffiċli kaxkar sa tmiem l-Istaġun 2014/15. Ġara li f'Lulju 2015, diversi komponenti ta' dan il-grupp reġgħu nnaqdu biex reġgħu taw il-ħajja lil dan il-grupp storiku. Dan il-grupp bħal ma ġeneralment jiġri fi gruppi simili tal-'Ultras', għandu storja ta' 'ups and downs'. Kien hemm mumenti ta' glorja u anke mumenti ta' problemi speċjalment mal-ġustizzja. Membri tal-grupp anke ġew proċessati quddiem il-qrati Taljani. Pero' jibqa' l-fatt importanti li ġara x'ġara, l-ispirtu komun huwa u jibqa' dejjem l-istess … li jingħata s-support lill-plejers Interisti fil-grawnd fl-Italja u mad-dinja kollha fejn il-membri ta' dan il-grupp dejjem ikunu preżenti wara l-istriscione storiku taghhom. Fil-ħarġa li jmiss nagħtu ħarsa lejn grupp ieħor storiku tal-Curva - BRIANZA ALCOOLICA. Rebħ ta' tliet unuri f'sentejn mill-Ambrosiana Inter (It-Tielet Parti) minn Mario Formosa Holt Is-soltu fil-kamp sportiv jingħad li tim tajjeb ma tantx għandek għalfejn tibdlu. Dan speċjalment meta jkun anke tim rebbieħ bħal ma kienu l-Ambrosiana Inter fl-Istaġun 1937/38. L-ewwel bidla sfurżata għall-Istaġun 1938/39 seħħet fit-tmexxija tat-tim. Wara żewġ staġuni fit-tmexxija tat-tim, Armando Castellazzi ħass li kien wasal il-waqt li l-karriera tiegħu bħala kowċ kienet waslet fit-tmiem tagħha. Minfloku ġie ngaġġat l-Awstrijak Anton, jew kif hu aħjar magħruf, Tony Cargnelli. Assenza sfurżata oħra, sfortunatament, kienet dik ta' Peppino Meazza li minħabba 'injury' serja li sofra lagħab biss nofs Kampjonat. L-aħwa Ferrara ħarbu lejn l-Argentina vittmi ta' nostalġija lejn dan il-pajjiż Sud-Amerikan. Giovanni Ferrari wkoll ma setgħax jagħti l-kontribut solitu tiegħu għax hu wkoll kien weġġa' serjament u bħal Peppino Meazza tilef ukoll nofs il-partiti tal-Kamjonat. F'kelma waħda kien Kampjonat ta' transizzjoni fejn pero' spikka ħafna l-plejer ta' nofs il-grawnd Aldo Campatelli. Intant il-Kampjonat intrebaħ minn Bologna b'42 punt. L-Ambrosiana Inter spiċċaw fit-tielet post ħames punti taħt ir-Rossoblù. Pero' n-Nerazzurri ma temmewx dan l-Istaġun b'idejhom vojta. Huma rnexxielhom inaqxu isimhom għall-ewwel darba fuq it-trofew tal-Coppa Italia. Din kienet il-ħames edizzjoni ta' din il-kompetizzjoni. In-Nerazzurri bdew l-avventura tagħhom fil-Coppa Italia ta' dak l-Istaġun meta l-għada tal-Milied tas-sena 1938 lagħbu kontra l-Partenopei ġewwa Napli. Id-disgħin minuta ta' din il-logħba ma pproduċew ebda gowl. Intlagħab il-ħin barrani biż-żewġ timijiet jiskorjaw gowl kull wieħed. Kien Candiani li poġġa n-Nerazzurri fil-vantagg fil-106 minuta, bin-Napoli jagħmlu reazzjoni u jiskorjaw il-gowl tad-dro minn Fabbro fil-111 minuta. Dakinhar il-formazzjoni Nerazzurra kienet Sain, Girotti, Ballerio, Suber, Puppo, Vale, Rovelli, Meazza, Guarnieri, Campatelli u Candiani. Ir-ripetizzjoni ntlagħbet f'Milano f'jum l-Epifanija. Dakinhar tas-6 ta' Jannar 1939 reġa' kien gowl waħdieni ta' Candiani li din id-darba ddeċieda l-partita. Għal din il-partita il-kowċ Tony Cargnelli għamel xi tibdiliet u n-Nerazzurri nieżlu b'dawn il-ħdax: Sain, Girotti, Colombo, Suber, Puppo, Locatelli, Frossi, Demaria, Barsanti, Meazza u Candiani. Fir-rawnd ta' wara l-Ambrosiana Inter lagħbu barra minn darhom kontra Livorno. Għal darb'oħra l-partita daħlet fil-ħin barrani u ġiet deċiża favur in-Nerazzurri b'gowl ta' Annibale Frossi fil-116 minuta. Il-formazzjoni Interista kienet: Peruchetti, Buonocore, Sala, Puppo, Olmi, Locatelli, Frossi, Demaria, Barsanti, Meazza u Candiani. Fil-kwarti tal-finali l-Inter iltaqgħu kontra Roma. Il-partita ntlagħbet nhar it-23 t'April 1939 ġewwa Milano. In-Nerazzurri ħarġu rebbieħa b'gowl waħdani ta' Ferraris II fis-26 minuta tal-ewwel taqsima. Dan il-gowl uniku poġġa lin-Nerazzurri fis-Semi-Finali ta' din il-kompetizzjoni. Il-formazzjoni Interista kienet: Sain, Buonocore, Setti, Locatelli, Olmi, Campatelli, Frossi, Meazza, Guarnieri, Candiani u Ferraris II. Is-Semi-Finali ta' din il-kompetizzjoni ntlagħbet ġewwa Genova fejn l-Ambrosiana Inter għelbu lil Genoa 3-1 wara li sal-ewwel 90 minuta l-iskor kien għadu 1-1. Kien Guarnieri li poġġa lin-Nerazzurri fil-vantaġġ fis-60 minuta b'Cattaneo jiskorja l-gowl tad-dro għal Genoa 4 minuti biss wara. Fil-ħin barrani żewġ gowls ta' Guarnieri (104') u Frossi (120') poġġew lil-Ambrosiana Inter fil-finali. Ħdax –il ġurnata wara, jiġifieri nhar it-18 ta' Mejju 1939 ġewwa Ruma, ntlagħbet il-finali li fiha l-avversarji tal-Ambrosiana kienu n-Novara. Gowl ta' Ferraris wara 8 minuti logħob u ieħor ta' Frossi fis-36 minuta taw vantaġġ tajjeb lill-Ambrosiana sa tmiem l-ewwel taqsima. Iżda l-gowl waħdieni ta' Marchionneschi fil-59 minuta ma kienx biżżejjed għan-Novara bin-Nerazzurri jżommu l-vantaġġ ta' 2-1 sa tmiem il-partita biex rebħu il-Coppa Italia għall-ewwel darba fl-istorja glorjuza tagħhom. Dakinhar il-formazzjoni rebbieħa kienet: Sain, Buonocore, Setti. Locatelli, Olmi, Campatelli, Frossi, Demaria, Guarnieri, Meazza u Ferraris II. Fir-raba' u l-aħħar puntata ta' din is-sensiela nagħtu ħarsa lejn l-Istaġun 1939/40 li fih Ambrosiana Inter rebħu l-5 Kampjonat fl-istorja tagħhom. - Il-formazzjoni li lagħbet fil-Finali - Il-gowls Nerazzurri ta' Ferraris u Frossi - Il-gowl tan-Novara u azzjoni Nerazzurra fil-kaxxa tal-Piemontesi - Azzjoni mill-finali - Azzjoni mill-finali - Il-premjazzjoni Rikordi mill-Passat - Frar minn Lawrence Cutajar - Wieħed mill-ewwel gowls fir-rebħa kbira ta' 5-1 skorjat ġewwa l-Arena 6 ta' Frar 1910: Fl-Istaġun 1909/10 l-Inter rebħu l-ewwel Derby tal-Kampjonat kontra Milan 'away' bl-iskor kbir ta' 5-0. Sa dakinhar dawn iż-żewġ timijiet kienu ltaqgħu darb'oħra fil-Kampjonat dak tal-1909 fejn ir-Rossoneri kienu ħarġu rebbieħa bl-iskor ta' 3-2. It-tim Nerazzurro li kiseb din ir-rebħa kien magħmul minn dawn il-ħdax: Campelli, Fronte, Zoller, Streit, Fossati, Moretti, Payer, Engler, Peterly, Capra u Schuler. Il-gowls ġew skorjati minn Capra (3), Peterly u Payer. F'istess xahar nhar is-27 ta' Frar 1910, in-Nerazzurri 'home' reggħu għelbu lil Milan din id-darba 5-1 b'gowls ta' Peterly (2), Engler (2) u Capra. Dawn l-4 punti kienu mportanti biex għenu lil l-Inter jisfurzaw decider kontra Pro Vercelli biex finalment rebħu l-Kampjonat 1909/10. 7 ta' Frar 1958: Ġewwa Travagliato (BS) twieled Giuseppe Baresi. Dan id-difensur ikona fl-istorja tal-Inter għamel id-debutt tiegħu bil-flokk Nerazzurro nhar l-1 ta' Ġunju 1977 f'partita tal-Coppa Italia ġewwa Vicenza li fiha n-Nerazzurri ħarġu rebbieħa 3-0. Bejn l-Istaġuni 1976/77 u 1991/92 (16 –il staġun) Baresi lagħab total ta' 392 partita fil-Kampjonat (10 gowls), 94 partita fil-Coppa Italia (2 gowls) u total ta' 73 partita fit-Tazzi Ewropej li fihom skorja gowl. L-Inter kienu l-uniku tim fil-karriera ta' Giuseppe Baresi fejn lagħab l-aħħar partita nhar l-24 ta' Mejju 1992 fi draw ta' 0-0 'home' kontra l-Atalanta fil-Kampjonat. Man-Nerazzurri Baresi rebaħ żewġ Scudetti (1979/80 u 1988/89), darbtejn il-Coppa Italia (1977/78 u 1981/82), Super Coppa Italiana 1989 u t-Tazza UEFA (1990/91). Baresi għamel id-debutt tiegħu mat-tim Nazzjonali nhar is-26 ta' Settembru 1979 f'rebħa ta' 1-0 kontra Svezja. B'kollox Baresi liebes il-flokk Azzurro għal 18 –il darba. 18 ta' Frar 1995: Massimo Moratti, li twieled nhar is-16 ta' Mejju 1945 ġewwa Bosco Chiesanuova, akkwista l-maġġoranza tas-Socjetà FC Internazionale Milano minn għand il-President Ernesto Pellegrini. Bħal missieru Angelo, Massimo Moratti dam ftit biex iduq il-vera suċċess għas-socjetà tiegħu. Ovvjament kulħadd jaf x'kienu ċ-ċirkustanżi u r-raġunijiet ta' dan. Żgur li ma kienux l-isforz tiegħu biex dejjem isaħħaħ l-iskwadra Interista. Massimo Moratti dam fil-kariga ta' President sal 15 t'Ottubru 2013 meta ċeda s-sehem tiegħu fis-socjetà lil Erik Thohir. Tul dan iż-żmien kien hemm perjodu qasir fejn Massimo Moratti ħalla l-kariga ta' President f'idejn Giacinto Facchetti (2004-2006). Kemm dam fil-kariga ta' President l-Inter rebħu 5 Scudetti, 4 Coppa Italia, 4 Super Coppa Italiana, Tazza tac-Champions, Tazza UEFA u Tazza tad-Dinja tal-klabbs. Illum Massimo Moratti għadu fil-kariga ta' Chairman tas-Saras Petroli li hija kumpanija taż-żejt tal-familja Moratti. 22 ta' Frar 1981: Għamel id-debutt tiegħu fil-Kampjonat bil-flokk tal-Inter Giuseppe Bergomi f'partita 'home' kontra Como li n-Nerazzurri rebħu 2-1. Bergomi daħal fit-18 –il minuta flok Gabriele Oriali li weġġa' waqt il-partita. Biex inkunu aktar preċiżi, fl-Istaġun ta qabel, jiġifieri 1979/80, Bergomi lagħab partita waħda fil-Coppa Italia nhar it-30 ta' Jannar 1980 li fiha l-Inter u l-Juventus spiċċaw dro ta' mingħajr gowls ġewwa Turin. Fuq Bergomi inkiteb ħafna anke fuq in-Nerazzurro. Ħarsa lejn xi statistika fuq dan l-icona tal-Inter naraw li b'kollox iż-'ZIO', bejn is-snin 1979 u l-1999, lagħab total ta' 20 Staġun mal-Inter fejn liebes il-flokk għal 519 darba fil-Kampjonat (23 gowl), 122 fil-Coppa Italia (5 gowls) u 117 il-darba fil-kompetizzjonijiet Ewropej. Bil-flokk tal-Inter Bergomi rebaħ l-Iscudetto tar-records (1988/89), Coppa Italia (1981/82), Super Coppa Italiana (1989) u tliet darbiet it-Tazza UEFA (1990/91, 1993/94 u 1997/98). L-aħħar partita tiegħu bil-flokk Nerazzurro kienet nhar it-23 ta' Mejju 1999 f'logħba tal-Kampjonat li fiha Inter għelbu lil Bologna 3-1. Mat-tim Nazzjonali, Bergomi lagħab total ta' 81 partita u skorja 6 gowls u rebaħ ukoll it-Tazza tad-Dinja fl-1982. Illum Bergomi hu kummentatur sportiv mall-istazzjon Televiziv SKY. 24 ta' Frar 1963: Sandro Mazzola lagħab l-ewwel Derby fil-karriera tiegħu kontra l-Milan u saħansitra skorja wara biss 13 –il sekonda. Din il-partita ħabtet fit-23 Ġurnata tal-Kampjonat 1962/63. Fil-fatt f'dak l-Istaġun in-Nerazzurri rebħu t-8 Scudetto u l-ewwel wieħed fl-era tal-President Angelo Moratti. F'dak l-Istaġun Mazzola lagħab total ta' 23 partita u skorja 10 gowls. 25 ta' Frar 1951: Ġewwa Lodi twieled Gianpiero Marini. Dan il-plejer ta' nofs-il grawnd beda l-karriera tiegħu fl-Istaġun 1968/69 mat-tim tal-Fanfulla fis-Serie 'D'. Wara staġuni ma Reggina, Triestina u Varese fejn ma dawn tal-aħħar fl-Istaġun 1973/74 kiseb il-promozzjoni fis-Serie 'A', fil-bidu tal-Istaġun 1975/76 inaqgħad mall-Inter. Man-Nerazzurri Marini lagħab total ta' 11 –il staġun fejn għamel id-debutt tiegħu nhar is-27 t'Awwissu 1975 f'logħba 'away' fil-Coppa Italia kontra Ternana li n-Nerazzurri rebħu 2-0. Bil-flokk Nerazzurro Marini lagħab total ta' 256 partita fil-Kampjonat (10 gowls), 77 partita fil-Coppa Italia (1 gowl) u 42 partita fit-Tazzi Ewropej fejn skorja 2 gowls. Hu rebaħ l-Iscudetto (1979/80) u darbtejn il-Coppa Italia (1977/78 u 1981/82). L-aħħar darba li liebes il-flokk tal-Inter kien nhar il 21 ta' Mejju 1986 f'logħba tal-Coppa Italia fejn l-Inter għelbu lir-Roma 2-1. Wara li spiċċa l-karriera ta' plejer, Marini kellu l-fortuna li jkun kowċ tal-Inter fl-Istaġun 1993/94 li fih in-Nerazzurri rebħu it-Tazza UEFA għat-tieni darba fl-istorja tagħhom. Wara dak l-istaġun, Marini mexxa wkoll lit-timijiet ta Como u Cremonese. Mat-tim Nazzjonali Marini lagħab total ta' 20 partita u kien parti mit-tim li rebħa t-Tazza tad-Dinja 1982. Il-Logħbiet li għamlu l-Istorja tal-Inter (3) minn Lawrence Cutajar L-AKBAR REBHA TAL-INTER FIL-KAMPJONAT INTER – ACIVI VICENZA 16-0 10 TA' JANNAR 1915 Stadio DI VIA GOLDONI - MILANO INTER: Binda, Scheidler, Bavastro, Rizzi, Fossati V, Engler, Aebi, Cevenini A, Cevenini L, Agradi, Asti. Kowc: Virgilio Fossati ACIVI VICENZA: Zanon E, Dona', Vallesella, Garelli, Tonini, Zanon G, Ciscato, Tonini G, Cozza, Casalini, Bertoli. Kowc: Giulio Fasolo. Referee: Masperi (Brescia) Skurjaw: Cevenini L (7), Agradi (5), Asti (2), Aebi, Cevenini A. L-Inter bdew l-avventura tagħhom fl-Istaġun 1914/15 fi Grupp 'E' tal-Italia Settentrionale. F'dan il-grupp kien hemm sitt timijiet u l-Inter rebħu dan il-Grupp bi 18 –il punt, 6 punti aktar minn Como li spiċċaw fit-tieni post. Bir-rebħ ta' dan il-grupp, l-Inter ikkwalifikaw biex jilgħabu fil-Grupp 'D' tas-Semi-Finali tal-Alta Italia li kien jikkonsisti minn 4 timijiet - l-Inter, Andrea Doria, Vicenza u Juventus Italia. Ir-rebbieħ ta' dan il-grupp kien jagħdi biex jilgħab fil-grupp finali biex jiġi deċiż min jirbaħ il-Kampjonat. L-Inter iddebutaw f'dan il-grupp propju bil-partita li qegħdin nitkellmu fuqha f'din il-ħarġa tan-NERAZZURRO jiġifieri Inter vs Acivi Vicenza. Dakinhar l-Inter kellhom xi problemi fil-formazzjoni tant li flok il-gowlkeeper regolari Campelli li kien imweġġa lagħab is-sostitut tiegħu Bindi waqt li Virgilio Fossati, Aebi u Rizzi ma kienux f'forma fiżika aċċettabli. Wieħed irid jgħid ukoll li f'dak l-Istaġun l-Inter kienu magna ta' gowls u li diġa' kienu skurjaw 8 gowls kontra Modena, 8 oħra kontra Brescia, 5 kontra Cremonese, 6 kontra Como, 7 oħra kontra Modena u saħansitra 12 –il gowl kontra U.S. Milanese. Id-dubji li kien hemm fuq il-kundizzjoni tat-tim Interista malajr sparixxew mas-suffara tar-referee Masperi minn Brescia. Iridu ngħidu wkoll lin-Nerazzurri ħadu vantaġġ kbir mill-forma fqira kemm tal-gowlkeeper tal-ACIVI Vicenza kif ukoll tad-difiża Viċentina. Il-plejers Interisti kienu letteralment qishom qegħdin f'passiġata fil-grawnd. Sa tmiem l-ewwel taqsima l-Inter diġa' kienu skurjaw disa' gowls grazzi għal aħwa Cevenini, Engler, Agradi u Asti. Il-gowlkeeper tal-Inter Bindi kien impenjat fi tlett tentattivi fjakki tal-avversarji. It-tieni taqsima kompliet fejn ħalliet l-ewwel waħda b'Nerazzurri iżidu seba' gowls oħra biex finalment iskor spiċċa jaqra 16-0. Din sal-lum hija l-akbar rebħa li l-Inter għamlu fil-Kampjonat Taljan. Tajjeb li wieħed jgħid li l-Inter rebħu wkoll dan il-Grupp u avvanżaw għal grupp finali tal-Alta Italia. Flimkien mall-Inter f'dan il-grupp kien hemm ukoll Genoa, Torino u l-Milan. Wara li kulħadd kien lagħab ħames logħbiet, Genoa kellhom 7 punti, Inter u Torino 5 punti u Milan 3 punti. L-Inter lagħbu l-ħames u l-aħħar logħba ta' dan il-grupp nhar is-16 ta' Mejju 1915 'away' kontra Genoa b'dawn tal-aħħar joħorġu rebbieħa 3-1. Wara din il-logħba l-istess Kampjonat ġie sospiż minħabba li feqqet l-Ewwel Gwerra Dinjija. Kien biss f'Mejju 1919 lir-rebħ ta' dak il-Kampjonat ġie mogħti lil Genoa, deċiżjoni li qajmet kontroversja sħiħa. Fil-ħarġa li jmiss tan-Nerazzurro se nagħtu ħarsa lejn 'decider' ieħor fi tmiem l-Istaġun 1919/20, li permezz tiegħu l-Inter rebħu t-tieni Kampjonat fl-istorja glorjuza tagħhom. - Fażi mill-logħba Inter vs Juventus Italia - Fażi mill-logħba Inter vs Genoa - Fażi mill-logħba Torino vs Inter - Fażi mill-logħba Genoa vs Inter - Soċi tal-Inter fuq il-front L-Istaġun Interista 2020/21 Kampjonat 2020/2021